***25 martie 2022***

**Orchestra Națională de Cameră „Soliștii din Kiev”, în concert la Stockholm**

Un concert susținut de [Orchestra Națională de Cameră „Soliștii din Kiev”](https://m.facebook.com/SoloistsKyiv), la care vor participa regele Carl al XVI-lea Gustaf al Suediei şi soţia sa, regina Silvia, va avea loc duminică, 27 martie 2022, ora 19.00 (ora Suediei), la [Konserthuset Stockholm](https://www.konserthuset.se/program-och-biljetter/kalender/konsert/2022/nyinsatt-stodkonsert-for-ukraina-med-kyiv-soloists/) (Filarmonica din Stockholm), pentru sprijinirea Ucrainei prin ajutor umanitar. Concertul este organizat, în solidaritate cu victimele războiului din Ucraina, de  Konserthuset Stockholm, alături de [EUNIC Stockholm](https://m.facebook.com/eunicstockholm), din care face parte și ICR Stockholm și Institutul Ucrainean din Suedia.  Un alt partener al evenimentului este Reprezentanța Comisiei Europene în Suedia.

Concertul va fi transmis la televiziunea națională suedeză SVT, fiind organizat un teledon pentru ajutorarea victimelor de război din Ucraina. Toate veniturile și fondurile strânse din vânzarea de bilete, cu sprijinul Radiohjälpen (organizație umanitară susținută de cele mai importante trusturi publice media de radio și televiziune suedeze SVT - Sveriges Radio AB, Sveriges Television AB and Sveriges Utbildningsradio AB), vor fi donate organizațiilor caritabile din Ucraina.

Evenimentul de la Stockholm va fi urmat de alte concerte susținute în diferite orașe din Suedia: Uppsala, Göteborg, Vara. Turneul nordic al Orchestrei Naționale de Cameră „Soliștii din Kiev” va continua până luni, 4 aprilie 2022. Artiștii se vor opri în Norvegia, unde vor avea un angajament de Filarmonica din Oslo în această perioadă de criză.

Orchestra Națională de Cameră „Solistii de la Kiev” a fost fondată de renumitul violonist și profesor ucrainean Bogodar Kotorovych (1941-2009). Orchestra susține tradițiile ucrainene, fiind alcătuită din muzicieni faimoși din toată Ucraina. Cei mai mulți dintre membrii orchestrei sunt laureați ai unor concursuri muzicale naționale și internaționale.

EUNIC Stockholm reunește institutele culturale europene și ambasadele acreditate în Suedia și organizează o serie de proiecte care vizează construirea încrederii și înțelegerii între cetățenii europeni prin cultură. EUNIC (Institutele Naționale pentru Cultură ale Uniunii Europene), o rețea europeană de organizații care se angajează în relații culturale în statele membre ale UE,  realizează un dialog în căutarea încrederii și a păcii. EUNIC este cofinanțat de Programul Europa Creativă al Uniunii Europene.